Δημήτρης Δασκαλόπουλος (βιομήχανος)

Ο Δημήτρης Δασκαλόπουλος είναι επιχειρηματίας και μέλος του δ.σ. της DAMMA ΣΥΜΜΕΤΟΧΩΝ Α.Ε., εταιρείας επενδυτικών συμμετοχών και διαχείρισης κεφαλαίων. Διετέλεσε Πρόεδρος του ΣΕΒ επί 8 συναπτά έτη (2006-2014). Είναι επίτιμος Πρόεδρος του ΣΕΒ.

 Επαγγελματική Πορεία 
Από το 1983 ως το 2007 ήταν ο βασικός μέτοχος, διευθύνων σύμβουλος και πρόεδρος της VIVARTIA Α.Ε., της μεγαλύτερης επιχείρησης τροφίμων στην Ελλάδα. Ως βασικός μέτοχος, διευθύνων σύμβουλος και πρόεδρος, ο Δημήτρης ∆ασκαλόπουλος ηγήθηκε από το 1983 της μεταμόρφωσης μιας οικογενειακής επιχείρησης παραγωγής γαλακτοκομικών προϊόντων στη VIVARTIA Α.Ε., τη μεγαλύτερη επιχείρηση τροφίμων στην Ελλάδα με ηγετική θέση στην αγορά στα γαλακτοκομικά προϊόντα, προϊόντα ζαχαροπλαστικής, καταψυγμένα τρόφιμα και προϊόντα για εστιατόρια και 13.000 εργαζομένους σε 29 χώρες. Ο Δημήτρης ∆ασκαλόπουλος πώλησε τη συμμετοχή του το 2007. 

Επίσης διετέλεσε Αντιπρόεδρος της BUSINESS EUROPE από το 2013 έως το 2015 και μέλος της Στρογγυλής Τράπεζας Ευρωπαίων Βιομηχάνων (European Round Table of Industrialists –ERT) από το 1998 έως το 2008.  

Είναι βασικός επενδυτής του DIORAMA Hellenic Growth Fund, που επενδύει αποκλειστικά στην ελληνική επιχειρηματικότητα 

Είναι ιδρυτής της αστικής μη κερδοσκοπικής διαΝΕΟσις, ενός ερευνητικού οργανισμού (think tank) με στόχο την τροφοδότηση του δημόσιου διαλόγου και τη διατύπωση συγκεκριμένων προτάσεων στην επίλυση κρίσιμων οικονομικών και κοινωνικών προβλημάτων της Ελλάδας.  

 Συλλογή Έργων Τέχνης 
Ο Δημήτρης Δασκαλόπουλος είναι συλλέκτης έργων σύγχρονης τέχνης και ιδρυτής της Συλλογής Δ.Δασκαλόπουλου (1994). Είναι Αντιπρόεδρος του Board of Trustees του Solomon R. Guggenheim Foundation, Πρόεδρος του Collections Council του Solomon R. Guggenheim Foundation και ενεργό μέλος των παρακάτω συμβουλίων: Board of Trustees του Museum of Contemporary Art, Chicago, Leadership Council του New Museum, Tate International Council και συνιδρυτής του Whitechapel Future Fund. 

Θεματικές εκθέσεις βασισμένες στη Συλλογή Δ.Δασκαλόπουλου έχουν παρουσιαστεί στη Whitechapel Gallery του Λονδίνου (2010-2011), στο Μουσείο Guggenheim Bilbao (2011) και στην Εθνική Πινακοθήκη Μοντέρνας Τέχνης της Σκωτίας, στο Εδιμβούργο (2012-2013). 

Το 2014 η διεθνής ένωση επιμελητών ΙCI – INDEPENDENT CURATORS INTERNATIONAL απένειμε στον Δημήτρη Δασκαλόπουλο το Βραβείο LEO 2014 για τη διορατική προσέγγισή του στη συλλογή έργων τέχνης μέσω της Συλλογής Δ.Δασκαλόπουλου και το έργο του μέσω της ίδρυσης του ΝΕΟΝ.

Το 2018 έλαβε τιμητική διάκριση στο πλαίσιο του Guggenheim International Gala για τη συνολική προσφορά και υποστήριξή του στο χώρο των τεχνών.

Το 2022 ανακοινώθηκε πως ένα μεγάλο σύνολο σημαντικών έργων σύγχρονης τέχνης από τη Συλλογή Δ.Δασκαλόπουλου δωρίζεται σε 4 μουσεία. Περισσότερα από 350 έργα από 142 καλλιτέχνες αποτελούν τη δωρεά, εκ των οποίων 140 προορίζονται για το Εθνικό Μουσείο Σύγχρονης Τέχνης (ΕΜΣΤ), περίπου 100 σε κοινή δωρεά στα Guggenheim και MCA Chicago και 110 για την Tate.

 ΝΕΟΝ 
Ο ΝΕΟΝ ιδρύθηκε το 2013 από τον Δημήτρη Δασκαλόπουλο. Πρόκειτα για ένα πολιτιστικό και αναπτυξιακό οργανισμό κοινής ωφέλειας, που φιλοδοξεί να φέρει τον σύγχρονο πολιτισμό κοντά στον σύγχρονο πολίτη, ως βασικό μοχλό ανάπτυξης και προόδου.  Με αποκλειστική χρηματοδότηση του Δημήτρη Δασκαλόπουλου ο ΝΕΟΝ ανακαίνισε το 2016 μέρος του Ωδείου Αθηνών και το το 2021 ανακαίνισε μέρος του πρώην Δημόσιου Καπνεργοστασίου ως δωρεά προς το ελληνικό δημόσιο. Το 2019 ο ΝΕΟΝ παρουσίασε την πρώτη έκθεση σύγχρονης τέχνης από τον καλλιτέχνη Αντονι Γκορμλεϊ στον αρχαιολογικό χώρο και μουσείο της Δήλου.

 διαΝΕΟσις 
Είναι ιδρυτής της αστικής μη κερδοσκοπικής διαΝΕΟσις, ενός ερευνητικού οργανισμού (think tank) με στόχο την τροφοδότηση του δημόσιου διαλόγου και τη διατύπωση συγκεκριμένων προτάσεων στην επίλυση κρίσιμων οικονομικών και κοινωνικών προβλημάτων της Ελλάδας.

 Διεθνής Αναγνώριση 
Ο Δημήτρης Δασκαλόπουλος το 2023 έλαβε τη διάκριση ΟΒΕ του Τάγματος της Βρετανικής Αυτοκρατορίας ως αναγνώριση της συμβολής του στον χώρο των τεχνών και της φιλανθρωπίας. Η φιλανθρωπική του δράση στη βρετανική κοινωνία σε σχέση με τις τέχνες αναγνωρίστηκε πρόσφατα με την ονοματοδοσία της D.Daskalopoulos Gallery στην Whitechapel Gallery (2022) και την απονομή τιμητικού διδακτορικού από το Goldsmiths, University of London (2023).

 Πηγές 

 Εξωτερικοί σύνδεσμοι 
 Συλλογή Δ.Δασκαλόπουλου 
 ΝΕΟΝ 
 διαΝΕΟσις 

Κατηγορία:Έλληνες επιχειρηματίες
Κατηγορία:Έλληνες συλλέκτες έργων τέχνης